**De ce, iubire? \* poezie care a obtinut menţiune la Concursul Internaţional de Poezie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De ce îţi apropii de mine obrajii

Şi cânţi la fereastra inimii mele?

Parfumul din aer miroase a noapte,

La capătul lumii mai ninge cu stele?

De ce minutarul întreabă retoric

De noi, cei demult rătăciţi în poveste?

Ce straniu îmi pare s-aştept dimineaţa

Pe pragul luminii s-aducă o veste

Trimisă de tine pe-un sol de departe

Ce mângâie munţii cu paşii desculţi,

Când aerul nopţii miroase a lacrimi,

Şi-a dor, şi-a distanţă vei ştii să-l asculţi?

- Îţi sorb răsuflarea şi buzele arse

Tresar sub atingeri visate cândva,

La porţile inimii tale, iubito,

Aştept dimineaţa să pot asculta

Secunda tăcută când eşti lângă mine

Şi plouă cu stele în alt univers,

Se-mpiedică timpul în părul tău negru

Şi ora se-ntoarce… Atât de intens

Ne scriem iubirea. Aceste răspunsuri

Pe care le cauţi îmi spun că ţi-e dor

De noi ca şi cum pe-o planetă, departe,

Aş fi rătăcit într-un basm incolor.